Iknik Blackstone Varrick

**Iknik Blackstone Varrick**, röviden csak **Varrick**, a Déli Víz Törzs nem-idomár tagja, a világ leggazdagabb üzletembere és feltalálója.

## Élete

Varrick a Déli-sarkon született egy fókavadász családjában, gyermekkora szegénységben telt el. Szívós munkával érte el, hogy míg a kezdetekben csupán egy kenuja volt, később ő legyen a világ egyik leggazdagabb és legbefolyásosabb személyisége.

Varrick támogatta Raiko választási kampányát, de az ellenfeléét is.

Az egyenlőségi forradalom leverése után Varrick vállalta a Jövő Ipara szanálását, amikor Sato Asami kétségbeesve keresett üzleti partnert, nehogy csődbe jusson. Varricknek a Víz Törzsi polgárháború során üzleti érdeke volt, hogy Köztársaságváros, a lakóhelye is beszálljon a háborúba, hogy ezáltal fegyvert adhasson el az Egyesült Erőknek vagy a délieknek. Az üzleti manőver során felbérelte a Tripla Terrort, hogy fosszák ki Asami egyik raktárát, amivel a fiatal üzletasszony a tönk szélére került. Ezenkívül megszervezte néhány déli vízidomár bevonásával Raiko elnök elrablását, hogy azután az elnök az északiakat vádolva hadat üzenjen az Északi Víz Törzsnek. Ez a számítása nem jött be, mert Bolin megmentette az elnököt, Mako pedig bebizonyította, hogy Varrick áll az egész mögött. Varricket letartóztatták és börtönbe került titkárnőjével együtt, ahonnan a Sötét Avatar támadása idején sikerült megszöknie. Ezután Zaofuban, a Föld Királysága egyik városállamában húzta meg magát, ahol is a matriarcha, Suyin Beifong felkérte arra, hogy vegyen részt a technológiai fejlesztésekben.

Amikor Suyin haderejének parancsnoka, Kuvira felkerekedett, hogy ő legyen a Föld Királyságának megmentője, Varrick is vele tartott Ba Sing Sébe. Az üzletember és feltaláló három év alatt fontos személy lett Kuvira stábjában, ahol a technológiai fejlesztésekért felelt. Közvetlen felettese Kuvira jegyese és alvezére, Baatar Jr. volt.

Kuvira nem sokkal az Avatar visszatérése előtt azt parancsolta Varricknek, hogy a serege által leszedett szellemindákat tartósítsa egy újonnan induló projekthez. Varrick eleinte szívvel-lélekkel dolgozott az új programon, annak ellenére, hogy kísérletei általában balul sikerültek és rendkívüli kockázattal járt a végrehajtásuk. Amikor végül rájött, hogy feljebbvalója egy szuperfegyvert akar kifejleszteni a szellemindák energiáját hasznosítva, Varrick úgy érezte, nem vállalhatja nyugodt szívvel az ezzel járó erkölcsi felelősséget. Meg akart szökni Bolinnal együtt, aki szintén ekkor ébredt rá arra, hogy mekkora zsarnok is a főnöke, de Baatar Jr. visszahozta őket. Bolint átképzőtáborba deportálták, Varrick ismét megkapta a fegyver fejlesztésének feladatát, ezúttal azonban Baatar Jr. szigorú felügyelete mellett. Bolint rákényszerítették arra, hogy az átképzőtábor felé vezető úton Varrick segédje legyen, mivel Zhu Li, a titkárnője végül megúszta a deportálást és Kuvira környezetében maradhatott.

Varrick persze továbbra is szökést tervezett, ugyanis esze ágában sem volt továbbra is Kuvirát szolgálni ilyen szörnyű terv végrehajtásával. Kreált egy időzített bombát szellemindából, és ezzel fenyegette Baatart. Varrick elérte, amit akart, Baatar Jr. és a többi katona átment egy másik kocsiba, ők pedig lekapcsolták a saját kocsijukat a vonatról. Amikor már messze eltávolodtak, Varrick felrobbantotta a kocsit, hogy Baatart megtévessze, de addigra már Bolinnal együtt elhagyta a vonatot. Nekiindultak az erdőnek, hogy visszamenjenek az  Egyesült Köztársaságba, eredeti lakóhelyükre, azonban nem ment simán az út, mivel gyalogolniuk kellett, és találkoztak egy csapat szökött idomárral is. Később összebarátkoztak velük és együtt keltek át a Föld Birodalmának határán, egy kis harc után. Amikor visszaérkeztek Köztársaságvárosba, Raiko elnök és a világ többi vezetője éppen Kuviráról tanácskozott, Bolint és Varricket, mint a Köztársaság hazaárulóit rögtön lefogták. Ám Raiko később anmesztiát adott nekik, mivel értékes információkat adtak át Kuviráról és terveiről.

Varricket később, Kuvira támadása idején felkérték, hogy Sato Asami társaként tervezzen mechákat a hadsereg számára. A fiatal üzletasszony nem szívesen társult Varrickkel, a múltbéli visszaélései miatt, és megfenyegette az üzletembert, hogy ha újból elárulja őt, azért drágán fog fizetni. Varrick nem tehetett mást, megígérte, hogy ezúttal nem követ el semmi csalafintaságot.

Miután Kuvira vereséget szenvedett, Varrick elvette feleségül titkárnőjét, aki már korábban is egyenrangú félként tekintett a férfira, nem pedig munkaadóként. Köztársaságváros színe-java részt vett a világ leggazdagabb üzletemberének esküvőjén, sőt más országokból is jöttek vendégek.